Amerikaanse minister veroordeel grondonteiening  Ethiopië (Foto: Pixabay) Mike Pompeo, Amerikaanse minister van buitelandse sake, het hom sterk uitgespreek teen grondonteiening sonder vergoeding in Suid-Afrika. Pompeo het Dinsdag ŉ toespraak in Addis Abeba gelewer tydens sy eerste besoek aan Afrika suid van die Sahara. “Ons almal wil dieselfde hê; vryheid om te doen wat ons wil doen en sekerheid vir ons en ons families. Hierdie is ŉ probleem wat regeringsgeld nie gaan oplos nie,” het Pompeo gesê. “Suid-Afrika is tans besig om veranderinge aan die wet te debatteer wat grondonteiening sonder vergoeding sal toelaat. Dit sal absoluut katastrofaal vir die Suid-Afrikaanse ekonomie en die mense van die land wees,” sê Pompeo. Hy het daarop gewys dat sosialistiese planne nie daarin geslaag het om die mense van Afrika ekonomies te bevry nie, met verwysing na die swak ekonomiese toestand in Zimbabwe. “Die basiese vereistes vir inklusiewe, volhoubare ekonomiese bevryding is respek vir eiendomsregte, regulasies wat buitelandse beleggings aanmoedig en ŉ regering wat sy eie mense respekteer.” Hy het gesê die VSA wil graag in Afrika belê en is bereid om bystand te bied, “maar dan moet Afrika-leiers stabiele, korrupsievrye omgewings skep. Met die regte beleid glo ons dat ware ekonomiese bevryding moontlik sal wees,” sê Pompeo.